
A megértés szerepe és alakzatai Ottlik Géza Iskola a határon című regényében

Ottlik Géza Iskola a határon című regénye a modern magyar irodalom egyik legjelentősebb alkotása. A szakirodalomban a szövegnek részletes értelmezési horizontja alakult ki, ám nem minden regény által felvetett kérdés kapott azonos figyelmet. Dolgozatomban a regényben szereplő megértés kérdéskörét vizsgáltam, és kísérletet tettem a szakirodalom jelentős részében elterjedt tézis – a katonaiskolai társak közötti teljes megértés – felülvizsgálatára. Következtetésem szerint a megértés az Ottlik-regényben ennél sokkal árnyaltabb és komplexebb módon van jelen, mert nemcsak a két elbeszélő esetében különbözik jelentősen, hanem mindkét esetben jelentős változásokon megy keresztül az elbeszélés során.
A regény egyik elbeszélője, Medve Gábor a megértve levés gyermekkori, ontológiai állapotából az abjektként is értelmezhető iskolai tapasztalatok hatására saját szubjektuma felbomlásának lehetőségével szembesül. Szökése erre adott válaszként értelmezhető, ám kísérlete kudarcot vall. A fogdai monológban Medve, szakítva a korábbi, szavak nélküli megértésfogalmával, eljut a nyelv világának vállalásáig, illetve a megértés és magány eredendő összekapcsolódásának felismeréséig. A regény elsődleges elbeszélője, Bébé ezzel szemben a regény első jeleneteiben egy katonaiskolai társak közötti külön nyelvvel rendelkező megértést tételez, amely egy iskolai nyelvjáték és összenevetés következtében alakult ki. A narratíva megkonstruálása, Medve kéziratának értelmezése során azonban Bébé a megértés egy árnyaltabb felfogásáig jut el, amely az individuumoknak a keretfejezetekben tételezett teljes azonosulását nem, csak az értelmezést teszi lehetővé.



